***“ŠAMPIONI ZAŠTITE PRIRODE,***

***BIH GREEN AWARDS“ 2022.***

**Poziv za nominaciju kandidata**

 **za učešće u izboru šampiona zaštite prirode u BiH**

Poštovane i poštovani,

Centar za razvoj i podršku iz Tuzle (CRP) ove godine ponovo organizuje kampanju za izbor i dodjelu nagrade **“ŠAMPIONI ZAŠTITE PRIRODE, BIH GREEN AWARDS“.** Ovogodišnju kampanju realizujemo uz podršku Evropske unije u okviru projekta GreenWorks ZeleniRadovi – uticaj civilnog društva na smanjenje zagađenja zraka i zemljišta. Ovom kampanjom promovišemo korisne, inovativne i kreativne pristupe očuvanju prirode i životne sredine u našoj zemlji. Želimo pronaći preduzeća, gradove/općine/opštine, NVO-e, fondacije, fakultete, škole, obdaništa, pojedince, grupe građana i neformalne građanske inicijative, koji uspješno promovišu prave vrijednosti u oblasti zaštite prirode i životne sredine i koji kao takvi motivišu i druge.

**Pozivamo vas da popunite *Prijavni obrazac* i na e-mail adresu: jasmina.d@crp.org.ba pošaljete svoje nominacije (prijedloge) za sljedeće kategorije:**

**KATEGORIJE I KRITERIJI**

1. **GRAD/OPĆINA/OPŠTINA**

Kriteriji za ovu kategoriju su sljedeći:

* Grad/općina/opština koji među svojim građanima promoviše zaštitu životne sredine;
* Grad/općina/opština koji na najbolji mogući način rješava svoje trenutne/tekuće okolišne probleme i tako stvara bolje životno okruženje u svojoj lokalnoj zajednici.
* Grad/općina/opština na čijem području u prethodnih 12 mjeseci nije prijavljen/zabilježen niti jedan ekološki incident (u skladu sa važećim zakonskim propisima).
1. **POSLOVNI SUBJEKTI - PREDUZEĆA**

Kriteriji za ovu kategoriju su sljedeći:

* Preduzeće zvanično registrovano u BiH;
* Preduzeće je održivo i posluje na okolišno prihvatljiv način, bez ugrožavanja životne sredine;
* Preduzeće aktivno i praktično doprinosi promociji zaštite okoliša i životne sredine;
* Nominacije preduzeća koja proizvode i distribuiraju fosilna goriva, duhanske proizvode i naoružanje neće biti razmatrane.
1. **ORGANIZACIJE/NVO/FONDACIJE**

Kriteriji za ovu kategoriju su sljedeći:

* Organizacije/NVO/Fondacije koje kroz svoje programe rade na podizanju svijesti građana o okolišnim problemima;
* Organizacije/NVO/Fondacije koje na najbolji način aktivno i praktično promovišu i rješavaju okolišne probleme.
1. **OBRAZOVNE USTANOVE (FAKULTETI/ ŠKOLE/ OBDANIŠTA)**

Kriteriji za ovu kategoriju su sljedeći:

* Fakulteti, škole ili obdaništa koji na najbolji način aktivno i praktično doprinose promociji zaštite okoliša i životne sredine.
* Fakulteti, škole ili obdaništa koji implementiranju konkretne akcije u svojoj lokalnoj zajednici ili šire i na taj način doprinose zaštiti okoliša i životne sredine;
* Fakulteti, škole ili obdaništa koji podstiču mlade inovatore u oblasti zaštite životne sredine i okoliša.
1. **GRAĐANKA I GRAĐANIN - POJEDINCI**

Kriteriji za ovu kategoriju su sljedeći:

* Osoba koja radi na promociji zaštite životne sredine i okoliša u svojoj lokalnoj zajednici;
* Inovator/ka u oblasti zaštite okoliša čija inovacija je imala najveći uticaj/najveći odjek u BiH i šire, u oblasti zaštite životne sredine i okoliša.
1. **NEFORMALNE GRUPE GRAĐANA (GRAĐANSKE INICIJATIVE)**
* Neformalna grupa, koja inicira i implementira konkretne legalne akcije u svojoj lokalnoj zajednici i na taj način doprinosi zaštiti životne sredine i okoliša;
* Sprovedene legalne akcije ili inicijative koje su doprinijele zaštiti životne sredine i okoliša.

**NOMINACIJE**

Prijedloge mogu slati svi! Ovom prilikom vas pozivamo da i vi nominujete i date svoje prijedloge za “ŠAMPIONI ZAŠTITE PRIRODE, BIH GREEN AWARDS“ 2022., u svim kategorijama ili samo u nekim, a nominovati možete jednog ili više kandidata za svaku od kategorija. Da biste dostavili svoj prijedlog, potrebno je da popunite ***Prijavni obrazac*** koji možete preuzeti na web stranici Centra za razvoj i podršku Tuzla, [www.crp.org.ba](http://www.crp.org.ba). U obrascu navedite:

* **naziv/ime i kontakt osobu - grada/općine/opštine, preduzeća, NVO-a, fondacije, fakulteta, škole, obdaništa, građanke ili građanina i grupe građana;**
* **ukratko opišite razloge vaše nominacije i navedite ostvarene rezultate kandidata;**
* **dostavite par fotografija o realizovanim aktivnostima kandidata.**

**Popunjen prijavni obrazac sa fotografijama pošaljite na e-mail adresu:** **jasmina.d@crp.org.ba** **NAJKASNIJE DO PONEDELJKA 07.03.2022. godine do 24:00 sati. U naziv e-maila (subject) stavite: NOMINACIJA ZA „*ŠAMPIONI ZAŠTITE PRIRODE, BIH GREEN AWARDS 2022*.“**

**PROCES GLASANJA I ODABIRA NAJBOLJIH**

Nakon prikupljenih nominacija, po isteku navedenog roka, komisija će iz svake od kategorija predložiti ograničeni broj kandidata koji ispunjavaju navedene kriterije, nakon čega će biti otvoreno **javno glasanje**. Glasanje će se obavljati elektronski, putem glasačke forme koja će biti postavljena na **web i facebook stranicama CRP-a (**[**www.crp.org.ba**](http://www.crp.org.ba)**;** [**www.facebook.com/crptuzla**](http://www.facebook.com/crptuzla)**)** i naših projektnih partnera **Centra za ekonomskih i ruralni razvoj – CERD (**[**www.cerd.ba**](http://www.cerd.ba)**) i Mreže za ruralni razvoj u Bosni i Hercegovini (www.ruralnamreza.ba)**. Tokom procesa glasanja organizatori će periodično objavljivati privremeni izvještaj komisije za evaluaciju i bodovanje sa rang listom po kategorijama.

*Napomene: Komisija za evaluaciju i bodovanje kandidata zadržava pravo da ne dodijeli ni jedno priznanje, ukoliko se dokaže da nije zadovoljen neki od navedenih kriterija sadržanih u Pravilniku za nominovanje, odabir, proglašenje pobjednika i dodjelu priznanja. Komisija će prije objave konačne liste, sve nominovane kontaktirati i obavijestiti ih da se nalaze na listi kandidata za priznanje “ŠAMPIONI ZAŠTITE PRIRODE, BiH GREEN AWARDS“ 2022. Pobjednici u istoj kategoriji mogu biti izabrani najviše dvije godine zaredom.*

**DODJELA PRIZNANJA**

Priznanja se dodjeljuju u šest kategorija za dostignuća u prethodnom periodu. Prethodnih godina priznanja pobjednicima iz svake kategorije su dodijelili, bivša Ambasadorica SAD u BiH Maureen Cormack i Ambasador Republike Češke u BiH nj.e. Jakub Skalnik, tadašnji gradonačelnik Mostara g. Ljubo Bešlić, te mlada aktivistica Belma Baralija. Ovogodišnja svečana ceremonija dodjele priznanja će se organizovati u povodu obilježavanja 22. aprila, Dana planete zemlje. Pored dodjele plakete ***„Zlatna Tisa“***[[1]](#footnote-1), za pobjednike će biti obezbjeđeno druženje i koktel sa domaćim i stranim zvaničnicima i predstavnicima entitetskih resornih ministarstava uz značajnu medijsku promociju.

U proteklom periodu kampanju smo realizovali u saradnji sa Ambasadama SAD i Republike Češke uz podršku, UNDP, GIZ, Federalnog ministarstva okoliša i turizma, Ministarstva za prostorno uređenje, građevinarstvo i ekologiju Republike Srpske, Fonda za zaštitu okoliša Federacije Bosne i Hercegovine i Fonda za zaštitu životne sredine i energetsku efikasnost Republike Srpske.

Za dodatne informacije i pitanja vam stojimo na raspolaganju. Kontakt osoba je Jasmina Demirović, koordinator za komunikaciju, 035/248-340 ili 035/255-217.

***Centar za razvoj i podršku****,*

 *Tuzla, 14. februar 2022. god.*

1. Tisa, (lat. Taxus baccata L.) je malo četinarsko drvo ili žbun iz porodice Taxus. Raste relativno sporo i može doživjeti veliku starost. Naraste od 1 - 40 m u visinu, sa promjerom stabla do 4 m. Ima tamno zelene, plosnate igličaste listove duge od 1-4 cm, široke 2-3 mm. Pošto je drvo tise veoma elastično, nekad se koristilo za pravljenje lukova i strijela. U mnogim zemljama je veoma ugrožena te je stavljena pod zaštitu. U Bosni i Hercegovini, tisa je zakonom zaštićena vrsta. Prema dostupnim podacima najstarija tisa u BiH nalazi se na planini Prenj i ima između 1500 i 1700 godina starosti. [↑](#footnote-ref-1)